KOMISIJOS SPRENDIMAS
2009 m. spalio 9 d.
dėl 2009 m. Bendrijos finansinės paramos valstybių narių žuvininkystės kontrolės, tikrinimo ir priežiūros programoms įgyvendinti
(pranešta dokumentu Nr. C(2009) 7592)
(Tekstas autentiškas tik anglų, bulgarų, danų, estų, graikų, ispanų, italų, lenkų, lietuvių, maltiečių, olandų, portugalų, prancūzų, rumunų, suomių, švedų ir vokiečių kalbomis
(2009/746/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. gegužės 22 d. Tarybos reglamentą (EB) Nr. 861/2006, nustatantį Bendrijos finansines priemones, skirtas bendrai žuvininkystės politikai ir jūrų teisei įgyvendinti (1), ypač į jo 21 straipsnį,
kadangi:
(1)
Valstybės narės atsiuntė Komisijai 2009 m. žuvininkystės kontrolės programas ir paraiškas gauti Bendrijos finansinę paramą, kuri skiriama pagal šias programas įgyvendinamų projektų išlaidoms padengti.
(2)
Bendrijos parama gali būti skiriama pagal paraiškas Reglamento (EB) Nr. 861/2006 8 straipsnio a punkte išvardytiems veiksmams finansuoti.
(3)
Paraiškos gauti Bendrijos finansinę paramą turi atitikti Komisijos reglamente (EB) Nr. 391/2007 (2) nustatytas taisykles.
(4)
Tikslinga laikantis Reglamento (EB) Nr. 861/2006 15 straipsnyje nustatytų ribų nustatyti Bendrijos finansinės paramos didžiausią dydį bei normą ir sąlygas, kuriomis tokia parama gali būti skiriama.
(5)
Siekiant skatinti investuoti į Komisijos nustatytų prioritetinių veiksmų įgyvendinimą ir atsižvelgiant į neigiamą finansų krizės poveikį valstybių narių biudžetams, su elektroninio duomenų registravimo ir perdavimo sistemomis (EDRPS) ir laivų stebėjimo sistemomis (LSS), taip pat su neteisėtos, nedeklaruojamos ir nereglamentuojamos žvejybos prevencija susijusioms išlaidoms padengti turėtų būti taikoma didelė bendrojo finansavimo norma, laikantis Reglamento (EB) Nr. 861/2006 15 straipsnyje nustatytų ribų.
(6)
Kad būtų galima skirti paramą už automatinę buvimo vietos nustatymo įrangą, ta įranga turi atitikti 2003 m. gruodžio 18 d. Komisijos reglamente (EB) Nr. 2244/2003, nustatančiame išsamias nuostatas dėl palydovinio ryšio laivų stebėjimo sistemų (3), nustatytus reikalavimus.
(7)
Kad būtų galima skirti paramą už žvejybos laivuose įrengtą elektroninio duomenų registravimo ir perdavimo įrangą, ta įranga turi atitikti 2008 m. lapkričio 3 d. Komisijos reglamente (EB) Nr. 1077/2008, kuriuo nustatomos išsamios Tarybos reglamento (EB) Nr. 1966/2006 dėl duomenų apie žvejybos veiklą elektroninio registravimo ir perdavimo bei dėl nuotolinio aptikimo priemonių įgyvendinimo taisyklės ir panaikinamas Reglamentas (EB) Nr. 1566/2007 (4), nustatytus reikalavimus.
(8)
Šiame sprendime nustatytos priemonės atitinka Žuvininkystės ir akvakultūros komiteto nuomonę,
PRIĖMĖ ŠĮ SPRENDIMĄ:
1 straipsnis
Dalykas
Šiuo sprendimu nustatomas 2009 m. Bendrijos finansinės paramos, skirtos valstybių narių išlaidoms, patirtoms 2009 m. taikant bendrosios žuvininkystės politikos (BŽP) stebėsenos ir kontrolės sistemas, padengti, kaip nurodyta Tarybos reglamento (EB) Nr. 861/2006 8 straipsnio a punkte, dydis. Jame nustatoma Bendrijos finansinės paramos suma kiekvienai valstybei narei, Bendrijos finansinės paramos norma ir sąlygos, kuriomis ši parama gali būti skiriama.
2 straipsnis
Neįvykdytų įsipareigojimų klausimo sprendimas
Atitinkamos valstybės narės iki 2013 m. birželio 30 d. sumoka visas sumas, kurias prašoma kompensuoti. Po tos dienos valstybių narių sumokėtos sumos nekompensuojamos. Su šiuo sprendimu susiję nepanaudoti biudžeto asignavimai panaikinami ne vėliau kaip iki 2014 m. gruodžio 31 d.
3 straipsnis
Naujosios technologijos ir IT tinklai
1. Kompiuterinių technologijų įsigijimo, diegimo bei techninės paramos ir IT tinklų įrengimo siekiant užtikrinti veiksmingą ir saugų keitimąsi duomenimis, susijusiais su žuvininkystės veiklos stebėsena, kontrole ir priežiūra, išlaidoms padengti gali būti skiriama 50 % reikalavimus atitinkančių išlaidų finansinė parama, laikantis I priede nustatytų ribų.
2. Jei I priede nurodytos išlaidos yra susijusios su laivų stebėjimo sistema (LSS), elektroninio duomenų registravimo ir perdavimo sistemomis (EDRPS) arba neteisėta, nereguliuojama ir nereglamentuojama (NNN) žvejyba, 1 dalyje nurodyta bendrojo finansavimo norma yra 95 %.
4 straipsnis
Automatinė buvimo vietos nustatymo įranga
1. Automatinės buvimo vietos nustatymo įrangos, užtikrinančios nuotolinį žvejybos laivų buvimo vietos stebėjimą žvejybos stebėjimo centre, naudojantis laivų stebėjimo sistema, įsigijimo ir montavimo žvejybos laivuose išlaidoms padengti gali būti skiriama 95 % reikalavimus atitinkančių išlaidų finansinė parama, laikantis II priede nustatytų ribų.
2. 1 dalyje nurodyta finansinė parama vienam laivui yra ne didesnė kaip 1 500 EUR.
3. Kad būtų galima skirti 1 dalyje nurodytą paramą už automatinę buvimo vietos nustatymo įrangą, ta įranga turi atitikti Reglamente (EB) Nr. 2244/2003 nustatytus reikalavimus.
5 straipsnis
Elektroninio duomenų registravimo ir perdavimo sistemos
EDRPS būtinų dalių kūrimo, įsigijimo, diegimo ir techninės paramos, siekiant užtikrinti veiksmingą ir saugų keitimąsi duomenimis, susijusiais su žuvininkystės veiklos stebėsena, kontrole ir priežiūra, išlaidoms padengti gali būti skiriama 95 % reikalavimus atitinkančių išlaidų finansinė parama, laikantis III priede nustatytų ribų.
6 straipsnis
Elektroninio duomenų registravimo ir perdavimo įranga
1. EDRPS įrangos, užtikrinančios galimybę laivuose elektroniniu būdu registruoti duomenis apie žuvininkystės veiklą ir juos perduoti žvejybos stebėjimo centrui, įsigijimo ir montavimo žvejybos laivuose išlaidoms padengti gali būti skiriama ne didesnė kaip 95 % reikalavimus atitinkančių išlaidų finansinė parama, laikantis IV priede nustatytų ribų.
2. Nepažeidžiant 4 dalies, 1 dalyje nurodyta finansinė parama vienam laivui yra ne didesnė kaip 4 500 EUR.
3. Kad būtų galima skirti paramą už EDRPS įrangą, ta įranga turi atitikti Reglamente (EB) Nr. 1077/2008 nustatytus reikalavimus.
4. Jei įranga atlieka EDRPS ir LSS funkcijas ir atitinka reglamentuose (EB) Nr. 2244/2003 ir (EB) Nr. 1077/2008 nustatytus reikalavimus, šio straipsnio 1 dalyje nurodyta finansinė parama yra ne didesnė kaip 6 000 EUR.
7 straipsnis
Bandomieji projektai
Su naujomis kontrolės technologijomis susijusių bandomųjų projektų išlaidoms padengti gali būti skiriama 95 % reikalavimus atitinkančių išlaidų finansinė parama, laikantis V priede nustatytų ribų.
8 straipsnis
Mokymo ir mainų programos
Už stebėseną, kontrolę ir priežiūrą žuvininkystės sektoriuje atsakingų valstybės tarnautojų mokymo ir mainų programų išlaidoms padengti gali būti skiriama 50 % reikalavimus atitinkančių išlaidų finansinė parama, laikantis VI priede nustatytų ribų.
9 straipsnis
Bandomosios tikrinimų ir stebėjimo schemos
Taikant bandomąsias tikrinimų ir stebėjimo schemas patirtoms išlaidoms padengti gali būti skiriama 50 % reikalavimus atitinkančių išlaidų finansinė parama, laikantis VII priede nustatytų ribų.
10 straipsnis
Išlaidų vertinimas
Išlaidoms už sistemos, skirtos kontroliuojant bendrąją žuvininkystės politiką patirtoms išlaidoms vertinti, įdiegimą, gali būti skiriama 50 % reikalavimus atitinkančių išlaidų finansinė parama, laikantis VIII priede nustatytų ribų.
11 straipsnis
Informuotumo apie BŽP taisykles didinimo iniciatyvos
Iniciatyvų, įskaitant seminarus ir žiniasklaidos priemones, skirtų žvejų ir kitų suinteresuotųjų asmenų, pavyzdžiui, inspektorių, prokurorų ir teisėjų, taip pat visuomenės informuotumui apie būtinybę kovoti su neatsakinga ir neteisėta žvejyba ir apie bendrosios žuvininkystės politikos taisyklių įgyvendinimą didinti, išlaidoms padengti gali būti skiriama 75 % reikalavimus atitinkančių išlaidų finansinė parama, laikantis IX priede nustatytų ribų.
12 straipsnis
Žvejybos kontrolei naudojami patruliniai laivai ir orlaiviai
1. Su laivų ir orlaivių, kuriuos valstybių narių kompetentingos institucijos naudoja žvejybos veiklai tikrinti ir prižiūrėti, įsigijimu ir modernizavimu susijusioms išlaidoms padengti gali būti skiriama 50 % valstybių narių patirtų reikalavimus atitinkančių išlaidų finansinė parama, laikantis X priede nustatytų ribų.
2. X priede nurodyta kiekvienai valstybei narei skiriama finansinė parama apskaičiuota remiantis atitinkamų žvejybos veiklai tikrinti ir prižiūrėti skirtų laivų ir orlaivių panaudojimo, kuris vertinamas pagal visą tų laivų ir orlaivių metinę veiklą, apie kurią praneša valstybės narės, procentine dalimi.
13 straipsnis
Visa didžiausia Bendrijos paramos suma kiekvienai valstybei narei
Visa numatoma kiekvienos valstybės narės išlaidų suma, reikalavimus atitinkanti jos dalis ir visa didžiausia Bendrijos paramos suma kiekvienai valstybei narei už 3-12 straipsniuose nurodytus veiksmus yra:
(EUR)
Valstybė narė
Nacionalinėje žuvininkystės kontrolės programoje numatytos išlaidos
Pagal šį sprendimą reikalavimus atitinkančios išlaidos
Bendrijos finansinė parama
Belgija
805 000
805 000
764 750
Bulgarija
352 000
362 000
282 250
Danija
1 945 552
1 945 552
1 667 139
Vokietija
222 000
278 000
220 000
Estija
706 000
706 000
645 500
Airija
120 000
90 000
45 000
Graikija
16 867 000
8 928 000
4 735 400
Ispanija
17 218 103
14 772 123
8 190 517
Prancūzija
2 631 500
2 333 000
1 049 750
Italija
19 589 925
6 361 340
3 273 170
Lietuva
407 900
407 900
378 300
Malta
1 003 475
1 003 475
922 127
Nyderlandai
3 145 000
2 750 000
2 560 750
Lenkija
497 713
468 713
416 479
Portugalija
783 500
759 250
629 038
Rumunija
80 000
80 000
62 500
Suomija
920 000
820 000
659 750
Švedija
1 715 000
1 715 000
1 541 750
Jungtinė Karalystė
4 309 798
3 601 555
2 055 830
Iš viso
73 319 466
48 186 908
30 100 000
14 straipsnis
Adresatai
Šis sprendimas skirtas Belgijos Karalystei, Bulgarijos Respublikai, Danijos Karalystei, Vokietijos Federacinei Respublikai, Estijos Respublikai, Airijai, Graikijos Respublikai, Ispanijos Karalystei, Prancūzijos Respublikai, Italijos Respublikai, Lietuvos Respublikai, Maltos Respublikai, Nyderlandų Karalystei, Lenkijos Respublikai, Portugalijos Respublikai, Rumunijai, Suomijos Respublikai, Švedijos Karalystei ir Jungtinei Didžiosios Britanijos ir Šiaurės Airijos Karalystei.
Priimta Briuselyje, 2009 m. spalio 9 d.